Finistère

Finistère ("Lurraren amaiera edo muturra") edo Penn-ar-Bed ("Munduko burua edo lurmuturra", bretoieraz) Bretainia mendebaldeko lurraldea da eta Frantziako departamendu bat (zenbakia: 29). Prefektura Quimperren dagoen arren, Brest hiri handiena da. 6.733 km²-ko azalera du eta 886.500 biztanle (132 biz./km², 2007). Departamenduak bretainierazko hiztun gehienak ditu. Geografia Mugakideak Côtes-d'Armor ipar-ekialdean eta Morbihan hegoa-ekialdean dira. Iparraldean, mendebaldean eta hegoaldean, aldiz, Atlantiar ozeanoak inguratzen du. Bretainiako Bro Leon lurralde historikoa eta Bro Kernev lurraldearen mendebaldea hartzen ditu. Orografia eta klima Aon edo Aulne ibaiak bitan banatzen du departamendua: Arrée mendixkak (Menez Arre) daude iparraldean (384 m) eta Mendi Beltzak hegoaldean (325 m). Itsasoa oso barnera sartzen da lurrean: adibidez, Bresteko golkoa, Douarnenezko badia, Audierneko badia. Iparraldeko itsasertza (Leon eskualdea) itsas ibaiz beteta dago. Hegoaldeko eskualdea (Cornuaille edo Kernev) apalagoa da. Uharte ugari ditu: Batz, Ouessant, Sein, Glenan. Ozeano aldeko klima du, euritsua eta epela. Ekonomia Nekazaritza (fruituak, barazkiak eta laboreak; behiak) eta arrantza dira nagusi. Itsas portu ugari dago Finistèren; Concarneau eta Douarnenez Frantziako garrantzitsuenetakoak dira. Brest hiri jendetsuena da (portu militarra; merkataritza), eta Kenper, hiriburua, administrazio eta turismo hiria. Industriak ez du berebiziko muntarik, eta Brest aldean dago batez ere. Turismoak garrantzi handia du. Hiri nagusiak Hona hemen hiri nagusien zerrenda, 2013ko erroldako datuen arabera: Brest (142.722 biztanle) Quimper (hiriburua, 63.929 bizt.) Concarneau (20.604 bizt.) Morlaix (15.507 bizt.) Douarnenez (15.066 bizt.) Landerneau (14.902 bizt.) Quimperlé (11.978 bizt.) Arrantza portuak Hauexek dira lurraldeko arrantza portu nagusiak: Clohars-Carnoët / Kloar-Karnoed Concarneau / Konk-Kerne Loctudy / Loktudi Penmarc'h Plobannalec-Lesconil / Pornaleg-Leskonil Le Guilvinec / Ar Gelveneg Audierne / Gwaien Douarnenez Camaret / Kameled Le Conquet / Konk-Leon Brest Kultura Bretoiera eta frantsesa hitz egiten dira. Finistèren gorde dira batez ere bretoien hizkuntza, ohiturak eta arkitektura berezia. Ondasun nabariak Erreferentziak Kanpo estekak (Frantsesez) Departamenduaren kontseilu orokorraren webgunea